Dié gewoontes hou jou terug - Solidariteit Wêreld LoopbaanSolidariteit Wêreld Loopbaan
Tuis › Artikels › Dié gewoontes hou jou terug
Eers wanneer ons verstaan hoe gewoontes werk, kry ons die mag om dit te verander.
"Ons gewoontes het 'n groter invloed op ons prestasie as talent, intelligensie, geluk of besluitneming," sê Helene Vermaak, direkteur van The Human Edge.
Daar is volgens Vermaak vyf algemene gewoontes wat meeste mense terughou. Dit is uitstel, te veel skermtyd, traagheid, om jou welstand laaste te stel, en om te hard met jouself te wees.
"Die eerste stap is om te verstaan wat 'n gewoonte is. 'n Gewoonte is iets wat jy doen wat begin as 'n keuse en dan 'n byna outomatiese patroon word. So veel as wat ons gewoontes ons kan help om suksesvol te wees, kan dit ons ook terughou."
Slegte gewoontes is onvermydelik en die meeste mense ontwikkel sulke gewoontes. Gewoontes word dikwels gevorm deur herhaling asook wanneer jou brein die een of ander aksie as 'n beloning sien. Eerstens is daar 'n impuls dat dit nou tyd is om aan die een of ander gewoonte uiting te gee. 'n Roker sal byvoorbeeld 'n ruskans by die werk beskou as die tyd om 'n sigaret te rook. Hierna volg die roetine en die beloning.
Sekere gewoontes kan dus vermy word deur te weet wat daartoe lei. Dit kan egter baie moeilik wees om 'n bepaalde gewoonte hok te slaan, veral 'n slegte een. Probeer dus eerder om 'n slegte gewoonte deur 'n goeie een te vervang. Die belangrikste is om meer bewus te raak van slegte gewoontes en om dan strategieë te kry om dit teen te staan.
Ander gewoontes wat jou moontlik terughou, is wanneer jy te veel tyd spandeer met mense wat jou energie tap of jy vermy dalk goed wat jou bang maak. Dit is baie belangrik om ag te slaan op jou emosies aangesien dit elke besluit wat jy neem, beïnvloed.
Om besig te bly, kan dalk na 'n goeie opsie lyk om slegte gewoontes te probeer hok slaan aangesien daar nie tyd daarvoor is nie. Dit beteken egter ook dat daar nie tyd is vir nadenke en persoonlike ontwikkeling nie.
Volgens Vermaak kan mens eers jou gedrag verander wanneer jy jouself bemagtig met die vaardighede en kennis om suksesvol met selfgerigte verandering te wees.
"Daar is voor- en nadele aan gewoontes, en dit is slegs wanneer ons die tyd neem om ons gewoontes te beoordeel en vas te stel watter van hierdie gewoontes ons terughou en hoe ons moet verander, dat ons die gewenste uitkomste kan bereik, of dit nou op 'n persoonlike of professionele vlak is."
Medium: https://medium.com/think-better-live-better/bad-habits-holding-you-back-this-is-how-you-replace-them-e18139792aac